**РЕШЕНИЕ № ПВ – 31- ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал.8 от Закона за биологичното разнообразие (ЗБР); чл. 40 ал. 3, ал. 5 и ал.6, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС, становища от РЗИ Пловдив и БДУВ ИБР Пловдив

**Р Е Ш И Х**

**да се извърши** оценка на въздействието върху околната среда за

**инвестиционно предложение (ИП)**: **„Изграждане на кариера (72.5 дка) за добив на баластра“**

**Местоположение: Втори концесионен участък от концесия „Елаците“, землище на гр. Перущица, община Перущица**

**Координатен регистър на разширеното инвестиционно предложение „Елаците – 2”, включващо добивно поле с площ 72.5 дка (72512 м2)**

| **№** | **Х** | **Y** |
| --- | --- | --- |
| 1 | 4539139.42 | 8599822.95 |
| 2 | 4539017.30 | 8599819.30 |
| 3 | 4538982.60 | 8599670.50 |
| 4 | 4538914.90 | 8599577.50 |
| 5 | 4538765.80 | 8599433.80 |
| 6 | 4538625.30 | 8599292.60 |
| 7 | 4538724.92 | 8599183.49 |
| 8 | 4538759.98 | 8599222.94 |
| 9 | 4538865.39 | 8599382.18 |
| 10 | 4538937.58 | 8599481.97 |
| 11 | 4538959.55 | 8599521.97 |
| 12 | 4538988.13 | 8599549.96 |
| 13 | 4538995.51 | 8599561.61 |
| 14 | 4539009.84 | 8599571.83 |
| 15 | 4539016.20 | 8599582.20 |
| 16 | 4539019.97 | 8599588.35 |
| 17 | 4539030.42 | 8599605.40 |
| 18 | 4539045.91 | 8599630.67 |
| 19 | 4539052.91 | 8599642.09 |
| 20 | 4539057.69 | 8599649.90 |
| 21 | 4539065.81 | 8599663.15 |
| 22 | 4539081.17 | 8599688.20 |
| 23 | 4539082.78 | 8599690.84 |
| 24 | 4539083.50 | 8599692.00 |
| 25 | 4539089.43 | 8599718.81 |
| 26 | 4539092.90 | 8599734.46 |
| 27 | 4539093.87 | 8599738.87 |
| 28 | 4539098.00 | 8599757.50 |

**Възложител**: **„Пътинженеринг“ ЕООД;**

Характеристика на инвестиционното предложение(ИП):

Предложението предвижда проектирането и разработване на баластриера за добив на подземни богатства – строителни материали (баластра), по чл. 2, т. 5 от Закона за подземните богатства в част (72.5 дка) от Втори концесионен участък от концесия „Елаците“. Възложителят предлага разширение на площадката на кариерна площ от 34,083 дка, за която е издадено Решение за преценка необходимостта от ОВОС № ПВ-90-ПР/2011 г. с характер „да не се извършва ОВОС“. В Решение № ПВ-90-ПР/2011 г. е заложен параметър, касаещ дълбочината на изземване на полезното изкопаемо: „Находището ще се разработва над нивото на подземните води“. Площта на разширението е 38,429 дка. Находището в общата разширена площ ще се разработва над и под нивото на подземните води до дъното на утвърдените запаси, без да се прилагат водопонизителни мероприятия.

Инвестиционното предложение е включено в обхвата на т. 2 , буква “а“ от Приложение № 2 на ЗООС и чл.2, ал.1, т.1 от Наредбата за ОС, като съгласно разпоредбата на чл. 93, ал.1, т. 1 от ЗООС подлежи на процедура по преценяване на необходимостта от извършване на ОВОС.

Площта на концесионният участък от концесия „Елаците“, землище на гр. Перущица, общ. Перущица пряко граничи със защитена зона BG 0000424 „Река Въча Тракия” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.) .

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея **е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му има вероятност да окаже значително отрицателно въздействие върху природни местообитания, популации и местообитания на видове, предмет на опазване в защитена зона BG 0000424 „Река Въча Тракия”**

 **мотиви:**

 **I.Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти**

Находище „Елаците“ е в обхвата на алувиалните (aQh) образувания на част от първа и високата заливна и тераса на р. Въча.

Експлоатационните параметри на утвърдените запаси в инвестиционното предложение са:

Площ на утвърдените запаси 72.5 дка;

Средна дебелина на баластрата 16.24 м;

Утвърдени запаси от баластрата 1177595 м3;

Откривка, обем 53659 м3;

Откривка, средна дебелина 0.74 м.

Експлоатационните проекти (генерален и годишни) ще бъдат разработени при годишна производителност при заложен годишен добив в размер на 80000 м3/год. иззета баластра, при обща използваемост на баластрата от 94%, експлоатационни загуби 3% и загуби от глина 3%.

Откривката ще се премахва селективно с булдозер – рихлител. Отстранената откривка ще се депонира . Добивът на баластра ще се извършва на хоризонтални слоеве, в технологична последователност от горе на долу, на две работни стъпала. Височината на работното стъпало е до 2 м. Баластрата ще се изземва с багер KOMATSU PC-210 с обем на кофата 1.05 м3 за работа с тежки материали с обемно тегло над 1.5 т./м3 и ще се обработва с мобилна ТМСИ на фирмата до кариерата. Добивните работи под стационарното водно ниво ще се извършват без водопонизителни мероприятия. Водното ниво варира от 1.1 м до 4.5 м.

* Реализирането на инвестиционното предложение не е свързано с необходимост от изграждане на нови пътища. Технологичните пътища в рамките на разработваната част ще бъдат изградени след одобрени проекти за добив и рекултивация.
* В хода на експлоатация на обекта се предполага възникване на допълнително замърсяване и дискомфорт на околната среда. Има вероятност от засягане на район, по-голям от този на извършваната дейност.

**II. Местоположение в това число чувствителност на средата,съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Дейността, съгласно представените от Възложителя данни ще се извършва в запустели, необработваеми площи, с рядка храстова и дървесна растителност, нискостеблени и издънкови фиданки, между които се разполагат кариерни гнезда, на места засипани от строителни и битови отпадъци.
* . Предвид характера на ИП се очаква въздействие върху земеползването и почвите в района.
* При експлоатацията на находището може да се очаква известно нарушаване на качествата и регенеративната способност на природните ресурси в района.
* С писмо изх. № КД-04-332/01.03.2016г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда. Предвид начина на добив на инертните материали и във връзка с вероятността от значително въздействие върху близките водоизточници за питейно-битово водоснабдяване е направена мотивирана оценка, с която се обосновава необходимостта от провеждане на процедура по ОВОС.

 **III. Способността за асимилация на екосистемата в естествената околна среда**:

* При реализацията на инвестиционното предложение е възможно да бъдат генерирани шум, емисии, вибрации и отпадъци във вид и количества, които могат да окажат значително отрицателно въздействие върху природните местообитания и и местообитания на видове, предмет на опазване в защитената зона.
* При реализацията и експлоатацията на инвестиционното предложение е възможно поява на трайно безпокойство на животинските видове, предмет на опазване в защитената зона, което има вероятност да доведе до намаляване на благоприятното им природозащитно състояние.
* В границите на защитената зона има редица други реализирани и предстоящи за осъществяване инвестиционни предложения, които във взаимодействие с настоящето инвестиционно предложение има вероятност да доведат до необратими и неблагоприятни кумулативни въздействия върху защитената зона и нейните елементи.

На основание гореизложеното, следва **да се извърши оценка за степента на въздействие на инвестиционно предложение:** „**Изграждане на кариера за добив на баластра във Втори концесионен участък от концесия „Елаците“, землище на гр. Перущица, общ. Перущица.** Съгласно чл. 34 ал.1 от Наредбата по ОС, в доклада по ОВОС, като отделно приложение, следва да се включи оценка за степента на въздействие на инвестиционното предложение върху **защитена зона BG 0000424 „Река Въча Тракия” .**

**Оценката се представя под форма на доклад** (в един екземпляр на хартиен и в два екземпляра на електронен носител), приложен към доклада за ОВОС, изготвен съгласно изискванията на чл.23 ал. 2 от раздел ІV на Наредбата по ОС, съобразно критериите на чл. 22 от същата наредба, като бъдат използвани количествени оценки за очакваните загуби и/или влошаване състоянието на местообитанията (по площ) и видовете (по численост и плътност на популациите), предмет на опазване в защитените зони, разгледани в контекста на представителността на местообитанията и/или видовете в зоните и в мрежата като цяло.

**Оценката за степента на въздействие на инвестиционното предложение върху защитената зона, да бъде възложена на колектив от експерти** **отговарящи на изискванията на чл.9, ал.1 от Наредбата по ОС.**

Предвид разпоредбите на чл.20, ал. 4 от Наредба за ОС, Ви уведомяваме, че на електронен адрес **http://natura2000.moew.government.bg** е публикувана актуална документация и информацияотносно предмета и целите на опазване на засегнатата защитена зона, която следва да бъде използвана при оценката за степента на въздействие на инвестицинното предложение върху защитената зона.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на експлоатацията на инвестиционното предложение няма да е ограничен в рамките на добивния участък.
* В изпълнениe разпоредбата на чл. 7, ал. 2, т. 2,б от Наредбата за ОВОС е поискано становище от РЗИ Пловдив за определяне на степента на значимост на въздействието и риска за човешкото здраве. С писмо изх. № 1440/01.03.2016г., предвид естеството на ИП, РЗИ Пловдив е изразила опасения от възникване на здравен риск за населението при осъществяване на инвестиционното предложение.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии:**

* Съобразно изискванията на чл.4, ал. 2 от Наредбата за ОВОС Възложителят е уведомил за своето инвестиционно предложение кмета на община Перущица, както и засегнатото население чрез обяви на информационно табло и общински сайт.
* Осигурен е обществен достъп до информацията по приложение № 2 по реда на чл. 6, ал. 9 и ал.10 от Наредбата за ОВОС. С писмо изх. № 354-2/07.03.2016г. община Перущица информира РИОСВ за липсата на писмени възражения относно инвестиционното предложение.
* Към момента на издаване на настоящото решение в РИОСВ Пловдив не са изразени устно или депозирани писмено жалби, възражения и становища срещу реализацията на инвестиционното предложение.
* Чрез процедурата по ОВОС ще се постигне по-пълно отчитане на обществения интерес към ИП.

**VI. Указания към Възложителя във връзка с предприемането на действия по провеждане на процедурата по ОВОС, съобразно изискванията на глава трета от Наредбата за ОВОС**:

• Осигуряване изработването на задание за обхват и съдържание на ОВОС по реда на чл. 10 от Наредбата за ОВОС.

• Провеждане на консултации по заданието с БД ИБР Пловдив, РЗИ Пловдив, РИОСВ Пловдив, други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл. 83 от ЗООС. Докладът се изработва въз основа на заданието за обхват и съдържание на ОВОС.

• Внасяне в РИОСВ Пловдив за оценка на качеството на Доклада за ОВОС в един екземпляр на хартиен и на магнитен носител (по реда на чл. 13 от Наредбата за ОВОС).

 **VІІ.** Съгласно Тарифата за таксите, които се събират в системата на МОСВ /ПМС № 136, ДВ 39 от 2011г., изм. и доп. ДВ бр. 94 от 2012 год./ за издаване на Решение по ОВОС е нужно да внесете по банков път на РИОСВ гр. Пловдив /"УниКредит Булбанк АД, клон Пловдив5, IBAN сметка ВG43UNC R70003119330825 BIC UNCRBGSF / сумата от 700 лв.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 17.03.2016г.**

*Директор на РИОСВ - Пловдив*